סטיבן ג'יי גולד

סטיבן ג'יי גוּלד (באנגלית: Stephen Jay Gould; ‏10 בספטמבר 1941 – 20 במאי 2002) היה פלאונטולוג יהודי-אמריקאי, וכן ביולוג אבולוציוני, היסטוריון של המדע ומחברם של ספרי מדע ומדע פופולרי רבים. גולד שימש כפרופסור לגאולוגיה, זואולוגיה ולהיסטוריה של המדע באוניברסיטת הרווארד, ואת מרבית עבודתו המדעית עשה במוזיאון האמריקאי לתולדות הטבע בניו יורק. גולד היה אחד הפופולריזטורים החשובים של מדעי החיים, ופרסם סדרת ספרים, רובם אסופות של מאמרים שהופיעו במגזין "Natural History", תחת הכותרת "השקפה זו של החיים". כתיבתו הפופולרית עוסקת בדרך כלל בנושא האבולוציה, תוך הגנה על הבסיס היסודי של תורתו של צ'ארלס דרווין, אל מול חסידי הבריאתנות. כתיבתו קולחת, ולרוב מביאה דוגמאות מאוצר רחב של ידע בתחומים שונים, מהיסטוריה ועד בייסבול. גולד היה הומניסט והקדיש חלק ניכר מזמנו ומעיסוקו האינטלקטואלי לסתירתן של תאוריות המבדילות בין גזעים שונים ובין אנשים ממוצא אתני שונה על בסיס גנטי כביכול, תאוריות אותן כינה "דטרמיניזם ביולוגי". כהומניסט, ראה את תפקידו כפופולריזטור של מדעי הטבע כשליחות, ומילא תפקיד זה במסירות על אף מחלת הסרטן שבה חלה. תרומתו העיקרית למדע היא תאוריית "שיווי המשקל המקוטע" שפיתח בשלב מוקדם של הקריירה שלו יחד עם ניילס אלדריג'. לפי תאוריה זו מינים נמצאים במשך מיליוני שנים בשיווי משקל עם סביבתם ולכן כמעט ואינם משתנים, אך בעת אירועי ספציאציה הם עשויים להשתנות ולהתפתח למינים חדשים בקצב מהיר יחסית (אלפי או עשרות אלפי שנים "בלבד"). התאוריה נועדה להסביר תופעות שונות בממצאי המאובנים, ותרומתה חשובה בכל הקשור לקצב האמיתי שבו מתרחשים שינויים אבולוציוניים. עם מתנגדיו החשובים בנקודה זו נמנה ריצ'רד דוקינס. תרומה נוספת שלו היא שותפותו (עם ריצ'רד לוונטין) לניסוח תאוריית הספנדרל הביולוגי, לפיה איברים רבים בגופיהם של בעלי חיים התפתחו כי שיפרו תפקוד מסוים, ולאחר מכן "התלבש" עליהם שימוש נוסף - שבהדרגה הפך לשימוש העיקרי. גולד טבע את המונח “ממלכות בלתי חופפות” (Non-overlapping magisteria), (אנ') מונח שהוא סיכום הטענה שהמדע עוסק בעובדות, הדת עוסקת בערכים, ואין לערבבם. בסוגריים - שנת המקור. מאז היות דרווין (1977), תרגמה נעמי כרמל, ספריית מעריב, 1983. בוהן הפנדה (1980), תרגם עמוס כרמל, הוצאת דביר, 1990. אין מידה לאדם (1981), תרגם עמוס כרמל, הוצאת דביר, 1992. הידד לברונטוזאורוס (1991), תרגם עמוס כרמל, הוצאת דביר, 1994. שמונה חזירונים קטנים - הרהורים על תולדות הטבע (1993), תרגם עמוס כרמל, הוצאת דביר, 1996. תהפוכות המילניום (1997), תרגם עמוס כרמל, הוצאת דביר, 1999. אבני מירמה ממרקש - הרהורים לפני-אחרונים על תולדות הטבע (2000), תרגמה מיכל רון, הוצאת דביר, 2002. שיני תרנגולת ובהונות סוס (1983), תרגם עמוס כרמל, הוצאת דביר, 2002. הר הצדפות של לאונרדו והדיאט של וורמס - אסופת מאמרים על תולדות הטבע (1998), תרגמה נועה יובל, הוצאת דביר, 2002. דינוזאור בערמת שחת - הרהורים על תולדות הטבע (1995), תרגם דוד שחם, הוצאת דביר, 2003. יד מלאה - התפשטותה של מצוינות, מאפלטון עד דרווין (1996), תרגם עמנואל לוטם, הוצאת דביר, 2003. חיוך הפלמינגו (1985), תרגמה נעמי כרמל, הוצאת דביר, 2005. כל הספרים, למעט הראשון, יצאו לאור בהוצאת זמורה-ביתן-דביר. מדיה וקבצים בנושא סטיבן ג'יי גולד בוויקישיתוף סטיבן ג'יי גולד, ברשת החברתית Goodreads ארכיון מקוון של חלק מכתביו של גולד (באנגלית) סטיבן ג'יי גולד, באתר אנציקלופדיה בריטניקה (באנגלית) סטיבן ג'יי גולד, באתר "Find a Grave" (באנגלית) יונת אשחר, המדען שהראה לנו את היופי שבאבולוציה, באתר ynet, 21 במאי 2022 סטיבן ג'י גולד, דף שער בספרייה הלאומית על פיתוח תאוריית הספנדרל באתר מכון דוידסון אהוד אמיר, תאוריות קונספירציה, מבריאתנות ועד התנגדות לחיסונים, ומה אפשר לעשות נגדן, באתר הידען, ‏27 בנובמבר 2021